題圓超寺挾溪亭
作者：盧襄
朝代：宋

paragraphs: 孤亭瞰平野，雙溪分兩腋。
野闊春風香，溪晴照人碧。
我來亭上天欲春，溪聲野色爭赴人。
胸中丘壑相映發，翛然便欲乘飆輪。
惜無妙手王摩詰，半破鵝溪重畫出。
溪山應喜得賞音，盡遣煙霞供落筆。
我嗟吟鬢犯車塵，一憑危欄眼界新。
寄謝溪聲與山色，他時來作箇中人。